ฟิวเจอร์สหุ้นปรับเกณฑ์ถือตามขนาดทุน
TFEX ปรับเพิ่มจำนวนสัญญาที่ถือครองสูงสุดของ Stock Futures ตามขนาดของแต่ละหุ้นอ้างอิง
9 ม.ค. 2556

TFEX ปรับเพิ่มจำนวนสัญญาที่ถือครองสูงสุดของ Stock Futures ตามขนาดของแต่ละหุ้นอ้างอิง
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ตั้งแต่วันที่ 14 ม.ค.นี้ TFEX จะปรับจำนวนถือครองสูงสุดของ Stock Futures จากปัจจุบันที่กำหนดเป็นตัวเลขเดียวสำหรับทุกๆ หุ้นอ้างอิงที่ 2 หมื่นสัญญา เป็น 20,000–435,500 สัญญา ซึ่งแตกต่างตามจำนวนหุ้นที่มีการออกจำหน่ายแล้วของหุ้นที่นำมาใช้อ้างอิง 
การปรับปรุงนี้จะทำให้ Stock Futures ที่อ้างอิงกับหุ้นขนาดเล็กที่มีหุ้นจำนวนมาก สามารถมีการถือครองสูงสุดได้เพิ่มขึ้น เช่น BTS Futures จากเดิมที่ผู้ลงทุนสามารถถือครองได้สูงสุดไม่เกิน 2 หมื่นสัญญา ก็จะเพิ่มเป็น 108,300 สัญญา
ทั้งนี้ TFEX จะประกาศจำนวนถือครองสูงสุดของ Stock Futures ให้กับผู้ลงทุนทราบทุกๆ 6 เดือน เพื่อใช้ในช่วงครึ่งปีแรก (ม.ค.–มิ.ย.) และครึ่งปีหลังของปี (ก.ค.–ธ.ค.) โดยในระหว่างงวด หากหุ้นอ้างอิงมีการเปลี่ยนแปลงจำนวนหุ้นที่จดทะเบียนที่ได้จำหน่ายแล้วอย่างมีนัยสำคัญมากกว่า 10% TFEX ก็จะประกาศปรับปรุงของหุ้นอ้างอิงนั้นๆ เพิ่มเติม ในกรณีผู้ลงทุนถืออยู่ก่อนแล้ว และเกินกว่าที่ประกาศใหม่ ก็จะอนุญาตให้ถือสัญญาเดิมไปจนกว่าจะครบกำหนดอายุ แต่จะไม่สามารถเพิ่มสถานะใหม่ได้ เพื่อบรรเทาผลกระทบให้น้อยที่สุด 
ด้านการซื้อขาย Stock Futures ในสัปดาห์แรกของปี 2556 มีปริมาณเฉลี่ยวันละ 24,251 สัญญา เติบโต 174% เทียบกับในปี 2555 ที่มีปริมาณเฉลี่ยวันละ 8,849 สัญญา